ให้กู้ลูกจ้าง-นายจ้างสปส.คิดดอก2-3%
สปส.ปล่อยกู้ผู้ประกันตนซ่อมบ้านน้ำท่วม คิดดอก 2.5% คงที่ 2 ปี ปล่อยกู้นายจ้างรายละ 1 ล้านบาท ดอกเบี้ย 3% คงที่ 3 ปี
13 ต.ค. 2554

สปส.ปล่อยกู้ผู้ประกันตนซ่อมบ้านน้ำท่วม คิดดอก 2.5% คงที่ 2 ปี ปล่อยกู้นายจ้างรายละ 1 ล้านบาท ดอกเบี้ย 3% คงที่ 3 ปี
นายจีรศักดิ์ สุคนธชาติ เลขาธิการสำนักงานประกันสังคม (สปส.) เปิดเผยว่า สปส.ได้ประกาศขยายเวลาการให้ผู้ประกันตนยื่นกู้เงินในโครงการประกันสังคมเคียงข้างผู้ประกันตนต้านอุทกภัยออกไปอีก 6 เดือน สิ้นสุดวันที่ 30 เม.ย. 2555 เพื่อให้สมาชิกนำเงินมาซ่อมแซมบ้านที่ถูกน้ำท่วม คิดดอกเบี้ย 2.5% คงที่ 2 ปี ซึ่งสามารถยื่นกู้กับธนาคารอิสลามแห่งประเทศไทย กรุงไทย ธนชาต และออมสิน รายละไม่เกิน 5 แสนบาท 
ขณะเดียวกัน สปส.ได้จัดโครงการช่วยเหลือสถานประกอบการที่ประสบอุทกภัยสามารถยื่นขอสินเชื่อได้ วงเงินกู้ต่อรายสูงสุดไม่เกิน 1 ล้านบาท คิดดอกเบี้ยเงินกู้ 3% คงที่ 3 ปี ผู้ประกอบการสามารถยื่นกู้กับธนาคารธนาคารกรุงไทย ออมสิน และอิสลามแห่งประเทศ
ทั้งนี้ ผู้ประกันตนที่มีความประสงค์จะยื่นกู้ต้องเตรียมหนังสือรับรองความเป็นผู้ประกันตน เอกสารการทำงาน และสถานะการเงิน เช่น หนังสือรับรองการทำงานระบุรายได้/สลิปเงินเดือนย้อนหลัง 3 เดือน สำเนาทะเบียนบ้าน บัตรประจำตัวประชาชน สมุดบัญชีเงินฝากธนาคารแสดงรายได้ย้อนหลัง 3 เดือน รูปถ่ายบ้านที่ถูกน้ำท่วม หรือสิ่งที่สามารถยืนยันและพิสูจน์ได้ว่าบ้านที่พักอาศัยได้รับผลกระทบจริง และสัญญาจ้างช่างทำการซ่อมแซมบ้าน